Toeriste van berg bo Kampsbaai gered(Foto: WSAR) ŉ Man van Australië en ŉ gesin van Noorweë is Woensdag in afsonderlike voorvalle in die berg bo Kampsbaai gered. Die Australiese stapper, glo in sy 50’s, het geval toe hy in die Blinkwater-ravyn bo Kampsbaai gestap het. “Hy het gegly en geval terwyl hy teen ŉ steil deel van die roete geklim het en sy enkel is beseer,” het David Nel, woordvoerder van Wildernis-soek-en-redding (WSAR), gesê. Die man kon nie verder stap nie en het die WSAR ontbied. Soek-en-reddingspanne van die WSAR is met die Tafelberg-kabelkar teen die berg op waarna hulle hul weg tot by die beseerde stapper gevind het. Die man is op die toneel ondersoek waarna daar besluit is om ŉ helikopter van die Wes-Kaapse departement van gesondheid te ontbied. Die man is in ŉ reddingsharnas geplaas en in die helikopter opgehys. Daarna het hulle na ŉ nabygeleë landingsterrein gevlieg en die man per ambulans na ŉ hospitaal geneem. In die ander voorval is ŉ gesin van Noorweë van Blind Gully bo Kampsbaai gered nadat hulle verdwaal het. Die gesin van vier, onder wie twee kinders van onderskeidelik nege en 11 jaar oud, het hulp ontbied nadat hulle onveilig gevoel het om voort te gaan of terug te draai. Die reddingshelikopter was steeds in die gebied en daar is besluit om dit te gebruik om die gesin na veiligheid te hys voor daar na ŉ landingsgebied gevlieg is. (Foto: WSAR)